32006R0963
L 176/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 963/2006 НА СЪВЕТА
от 27 юни 2006 година
за изменение на Регламент (ЕО) № 1255/96 за временно суспендиране на автономните мита по Общата митническа тарифа за някои промишлени, селскостопански и рибни продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 от него,
като взе предвид предложението на Комисията,
като има предвид, че
(1)
В интерес на Общността е да суспендира частично или изцяло автономните мита по Общата митническа тарифа за редица нови продукти, които не са включени в приложението към Регламент (ЕО) № 1255/96 (1).
(2)
Редица продукти, които са посочени в споменатия регламент, следва да се оттеглят от списъка в приложението, защото повече не е в интерес на Общността да поддържа суспендирането на автономните мита по Общата митническа тарифа или защото описанието трябва да се промени, за да се отчете развитието на техническите продукти и икономическите тенденции на пазара.
(3)
Съответно продукти, чието описание трябва да се промени, следва да се разглеждат като нови продукти.
(4)
Периодът на валидност на мярката следва да е от 1 юли 2006 г. до 31 декември 2008 г., за да може да се проведат икономическите проучвания относно отделните суспендирания през този период. Осем години опит показаха необходимостта да се предвиди дата на изтичане на суспендиранията, включени в приложението към настоящия регламент, за да се гарантира, че се отчитат технологичните и икономическите промени. Това не следва да изключва предварително прекратяване на някои мерки или тяхното продължаване след този период, ако икономически аргументи са представени, в съответствие с принципите, определени в Съобщението на Комисията относно автономните тарифни суспендирания и квоти (2).
(5)
Регламент (ЕО) № 1255/96 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 1255/96 се изменя, както следва:
1.
продуктите, включени в приложение I към настоящия регламент, се добавят;
2.
продуктите, за които кодовете по КН са дадени в приложение II към настоящия регламент, се заличават.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 юли 2006 г.
Въпреки това за продукти с кодове по TARIC 5205310010 и 8414308920 той се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 27 юни 2006 година.